PROKAL.CO, SAKAMPUNGAN urang tahu banar. Mun Utuh---ngaran asal maka karang panulis--- bajalan pasti kada jauh ada nang bini. Pokoknya Utuh wan bininya takanal banar pasangan nang akur wan harmonis.
Biar awak tuha, Utuh wan nang bini kada mau kalah jua wan kakanakan anum nang bapacaran. Ka mana-mana haur handak bagandingan tangan. Sama nang kaya waktu Utuh wan bininya tulak ka pasar malam di kampungnya.
Nang kaya kada handak tapisah, kuat ganggaman tangan Utuh. “Bah hiri unda maniring julak ni. Awak tuha haja tatap haja harmonis. Haur bagandingan tangan ha,” ujar salah saurang kanalan Utuh managur.
Babaya asyik mamilih barang nang ditukar, nang bini balaluan malapas tangan Utuh. Kaasyikan rupanya Utuh, jadi inya kada ingat lagi wan nang bini nang babilanja.
Asa rami malihat urang, tarus ai Utuh bajalan bakuliling. Tuhuk sudah bakuliling, akhirnya Utuh batamu wan nang bini. Babaya maniring bini di hadapannya, takajut ai Utuh.
“Ai siapa nang unda ganding sapanjangan jalan bakuliling pasar malam,” dalam hati Utuh.
Babaya mangulih, wara panjual sanggar kanalannya diganding Utuh. “Jah napa kada ikam pacul ganggaman tangan unda,” Utuh basuara.
Sambil manyarik-nyarik nang dihiga Utuh manjawab. “Dimapa handak unda pacul, makin unda pacul bakuat piyan mangganggam tangan unda. Hancapi pacul, mun laki unda tahu bisa kacau kena,” sambat panjual sanggar nang diganding Utuh.
Mandangar damintu badadas ai Utuh malapas ganggaman tangannya. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn